b'\n_START_ARTICLE_\nJosep Maria Be\xc3\xa0\n_START_SECTION_\nInf\xc3\xa0ncia\n_START_PARAGRAPH_\nJosep Maria Be\xc3\xa0, fill d\'un comerciant d\'olis i sabons,  consider\xc3\xa0 que es va dedicar al dibuix perqu\xc3\xa8 quan era petit vivia a prop d\'un quiosc que va significar per a ell una taula de salvaci\xc3\xb3 durant la post-guerra civil, ja que va poder con\xc3\xa8ixer les aventures del Capit\xc3\xa0 Marvel de Clarence Charles Beck i El Inspector Dan de la Patrulla Volante d\'Eugenio Giner, que van ser els personatges favorits de la seva infantesa. Be\xc3\xa0 tamb\xc3\xa9 va rebre la influ\xc3\xa8ncia dels autors Ambr\xc3\xb3s, Luis Bermejo, Boixcar i Juan Garc\xc3\xada Iranzo i dels c\xc3\xb2mics d\'humor de les revistes Billiken, El DDT, Pulgarcito, Jaimito, Pocholo i TBO._NEWLINE_Josep Maria era tant aficionat als c\xc3\xb2mics que quan tenia vuit anys va patir una intoxicaci\xc3\xb3 aguda per llepar la tinta de les seves portades i el van haver d\'ingressar a l\'Hospital Cl\xc3\xadnic de Barcelona. Relacionat amb la medicina, un seu oncle el portava de visita a hospitals i li deixava llibres d\'anatomia com els d\'Andr\xc3\xa9s Vesalio. Be\xc3\xa0 tamb\xc3\xa9 era molt aficionat a la ci\xc3\xa8ncia-ficci\xc3\xb3, tant cinematogr\xc3\xa0fica (Frankenstein, The Thing From Another World, Ultim\xc3\xa0tum a la Terra, The Quartermass Experiment) com liter\xc3\xa0ria (Jules Verne i H.G. Wells)._NEWLINE_Respecte a la seva educaci\xc3\xb3 formal, va estudiar batxillerat als Germans Maristes de les Escoles i dibuix i modelat a l\'Escola d\'Arts i Oficis Art\xc3\xadstics de Barcelona al mateix temps que comen\xc3\xa7ava a fer els seus primers c\xc3\xb2mics de manera amateur.\n_START_SECTION_\nPrimers treballs (1957-1969)\n_START_PARAGRAPH_\nQuan tenia tretze anys, Josep Maria Be\xc3\xa0 va comen\xc3\xa7ar a anar a l\'ag\xc3\xa8ncia Selecciones Ilustradas dirigida per Josep Toutain on va rebre novatades i on el van tutelar Rafael L\xc3\xb3pez Espi i Tunet Vila. L\'any seg\xc3\xbcent, quan ja havia deixat l\'escola, va entrar a formar part de la primera plantilla de dibuixants de Selecciones Ilustradas on se li va encarregar que copi\xc3\xa9s dibuixos de Dan Barry, Stan Drake, Harold Foster, Alex Raymond i Frank Robbins durant diversos mesos per a madurar el seu estil fins que va comen\xc3\xa7ar a dibuixar en treballs dirigits al p\xc3\xbablic del c\xc3\xb2mic franco-belga i al diari Solidaridad Nacional (1958-59), com per exemple Vida de Carlos Gardel. Despr\xc3\xa9s va fer innombrables c\xc3\xb2mics rom\xc3\xa0nitics per l\'editorial brit\xc3\xa0nica Fleetway fins que va aconseguir perm\xc3\xads de Toutan per a crear una s\xc3\xa8rie de c\xc3\xb2mics de ci\xc3\xa8ncia-ficci\xc3\xb3 guionitzada per Blay Navarro, Johnny Galaxia (1959-61) que va ser rebatejada amb el t\xc3\xadtol d\'Space Ace que era una c\xc3\xb2pia del Flash Gordon de Dan Barry que es va vendre a diversos pa\xc3\xafsos._NEWLINE_Entre els disset i vint anys, Be\xc3\xa0 tamb\xc3\xa9 va tocar la guitarra el\xc3\xa8ctrica en el conjunt musical Los D\xc3\xa1lmatas que era liderat pel cantant Pepe Gonz\xc3\xa1lez amb el que van fer gires per la Costa Brava, i va comen\xc3\xa7ar a treballar en una petita ag\xc3\xa8ncia d\'animaci\xc3\xb3 dedicada a la publicitat, tot i que continuava vivint del seu treball en el m\xc3\xb3n del c\xc3\xb2mic i la il\xc2\xb7lustraci\xc3\xb3. A la Semana del Cine en Color va con\xc3\xa8ixer a Norman McLaren._NEWLINE_Com que l\'estil comercial que li imposaven no li satisfeia, despr\xc3\xa9s de fer el servei militar, va fer una empresa de maquin\xc3\xa0ries excavadores. Be\xc3\xa0 va anar entrant en contacte amb un grup de pintors de Barcelona com Francesc Artigau i el 1965 se\'n va anar a Par\xc3\xads per estudiar a l\'Acad\xc3\xa9mie Julian i a l\'\xc3\x89cole Sup\xc3\xa9rieur des Beaux Arts. A all\xc3\xa0 va descobrir l\'obra de Francis Bacon i sobretot, de Max Ernst, que va ser una gran refer\xc3\xa8ncia per Be\xc3\xa0. A m\xc3\xa9s a m\xc3\xa9s tamb\xc3\xa9 va participar en la primera edici\xc3\xb3 del Festival Internacional de Cinema Fant\xc3\xa0stic de Catalunya de Sitges el 1967.\n_START_SECTION_\nL\'aventura americana\n_START_PARAGRAPH_\nQuan va tornar de Par\xc3\xads, al cap de tres anys, es va tornar a instal\xc2\xb7lar a Barcelona on es va dedicar sense molt \xc3\xa8xit al negoci de les joguines d\'importaci\xc3\xb3 i per aix\xc3\xb2 va haver de tornar a realitzar c\xc3\xb2mics rom\xc3\xa0ntics per l\'editorial brit\xc3\xa0nica IPC i il\xc2\xb7lustracions per a llibres d\'Enyd Blyton. Tot i aix\xc3\xb2, Be\xc3\xa0 va poder gaudir de llibertat creativa en els dibuixos que va dibuixar per a la revista de ci\xc3\xa8ncia-ficci\xc3\xb3, Nueva Dimensi\xc3\xb3n i per a Dr\xc3\xa1cula. Aquesta col\xc2\xb7laboraci\xc3\xb3 li va permetre entrar en contacte amb altres autors com Enric Si\xc3\xb3 i Esteban Maroto. En aquesta \xc3\xa8poca va comen\xc3\xa7ar a experimentar amb el collage, l\'estuc, el frottage (fregament d\'un llapis sobre una fulla col\xc2\xb7locada sobre un objecte, que fa que s\'imprimeixi la seva forma i textura) i l\'esprai sobre plantilla i es va deixar influir per il\xc2\xb7lustradors estatunidencs com Mark English, Richard Sparks i Leo i Diane Dillon, entre d\'altres. En aquest moment de llibertat creativa, Be\xc3\xa0 entregava historietes abstractes com Emotivaciones 68 i el que considera com el seu primer c\xc3\xb2mic d\'autor, Sir Leo. Tamb\xc3\xa9 inici\xc3\xa0 la il\xc2\xb7lustraci\xc3\xb3 del llibre Seres, dioses y espacios, un bestiari de Lovecraft per a la New English Library que no es va publicar totalment perqu\xc3\xa8 no va trobar editor._NEWLINE_Josep Maria Be\xc3\xa0 va continuar dibuixant en el g\xc3\xa8nere del c\xc3\xb2mic de terror durant els cinc anys que va treballar de manera continuada per l\'editorial estatunidenca Warren Publishing. El seu primer treball per a aquesta editorial fou The silver thief and the pharoah\'s daughter, guionitzat per Dean Latimer per la revista Vampirella n\xc2\xba13 (1971). En aquesta editorial va coincidir amb alguns dels seus \xc3\xaddols, com Alex Toth, i va introduir refer\xc3\xa8ncies pict\xc3\xb2riques en la seva obra. El seu c\xc3\xb2mic The Picture of Death, publicat a la revista Creepy (edici\xc3\xb3 estatunidenca n\xc2\xba 45, 1972), un homenatge a Hieronyumus Bosch, el va convertir en el primer autor espanyol que va desenvolupar els seus propis guions. El 1973 va rebre el premi Warren al millor gui\xc3\xb3 per The Accursed Flowers, una obra basada en un mite tradicional d\'Altafulla, que va significar el reconeixement internacional de l\'autor. El 1976 va comen\xc3\xa7ar la seva pr\xc3\xb2pia s\xc3\xa8rie de c\xc3\xb2mics, Tales of Peter Hypnos per a Eerie. En Josep Maria considera que aquesta fou l\'etapa en qu\xc3\xa8 va aconseguir majors satisfaccions a nivell professional i econ\xc3\xb2mic.\n_START_SECTION_\nEl boom del c\xc3\xb2mic adult a Espanya (1975-1986)\n_START_PARAGRAPH_\nJosep Maria Be\xc3\xa0 va fundar un estudi amb Manel Ferrer durant l\'\xc3\xa8poca del boom del c\xc3\xb2mic adult a Espanya. Entre el 1975 i el 1977 va realitzar c\xc3\xb2mics er\xc3\xb2tics i d\'humor firmant amb el pseud\xc3\xb2nim de Norton per a les revistes El Papus i Eh!, Muchas Gracias i Mata Ratos de l\'editorial Garbo. El 1980 fou condemnat a sis anys d\'inhabilitaci\xc3\xb3 a causa d\'una d\'aquestes obres per un delicte d\'esc\xc3\xa0ndol p\xc3\xbablic i va haver de falsejar les dates dels seus treballs per a poder seguir publicant fins que el van indultar el 1983. A m\xc3\xa9s a m\xc3\xa9s, l\'Editorial Garbo va deixar d\'editar c\xc3\xb2mics el 1978 i va obligar a Be\xc3\xa0 a buscar treball decorant souvenirs._NEWLINE_El 1979 va comen\xc3\xa7ar a treballar a la revista El V\xc3\xadbora que va abandonar al segon n\xc3\xbamero degut a difer\xc3\xa8ncies generacionals, a Comix Internacional i a la revista 1984, sota la direcci\xc3\xb3 de Josep Toutain, que buscava ara en ell el que anomenava "el punt Be\xc3\xa0", un toc d\'excentricitat que abans l\'editor havia defugit. En aquesta \xc3\xbaltima revista va publicar Historias de taberna gal\xc3\xa1ctica, una s\xc3\xa8rie limitada de ci\xc3\xa8ncia-ficci\xc3\xb3 que li va fer adquirir molta popularitat i amb la qual el 1981 va guanyar el Premi a la Millor Obra que El Club Amics de la Historieta li va entregar a la primera edici\xc3\xb3 del Sal\xc3\xb3 del C\xc3\xb2mic de Barcelona. Tamb\xc3\xa9 a 1984 va publicar l\'obra En un lugar de la mente (1981-82)._NEWLINE_El 1982 Josep Maria Be\xc3\xa0 va fundar conjuntament amb Luis Garcia Mozos, Alfonso Font, Carlos Gim\xc3\xa9nez i Alfonso Usero la revista Rambla, de la que va ser co-director i el 1983 van constituir l\'empresa Garcia/Be\xc3\xa0 Editores. En aquesta revista va fer la s\xc3\xa8rie de c\xc3\xb2mics La esfera c\xc3\xbabica, La Muralla i l\'autobiogr\xc3\xa0fica Siete Vidas, a m\xc3\xa9s d\'altres obres sota heter\xc3\xb2nims com Las Percas, S\xc3\xa1nchez Zamora (El estado de Joey, 1984), Pere Calsina, Sito o J. M. (Gustoso Accedo Jr.), cadascun amb un estil diferent, per a cobrir les abs\xc3\xa8ncies que s\'anaven produint. A m\xc3\xa9s a m\xc3\xa9s va realitzar el gui\xc3\xb3 de Androstar per a Tom\xc3\xa1s Marco Nadal i seccions com Laboratorio en la que presentava invents desfassats. L\'autor afirm\xc3\xa0 que aquesta \xc3\xa9s l\'\xc3\xa8poca en qu\xc3\xa8 va treballar m\xc3\xa9s per\xc3\xb2 va guanyar menys diners. En aquesta \xc3\xa8poca tamb\xc3\xa9 es va matricular en la Facultat de Psicologia de la Universitat de Barcelona per\xc3\xb2 no va acabar la llicenciatura._NEWLINE_El 1985 va constituir el segell Intermagen que va editar La T\xc3\xa9cnica del C\xc3\xb3mi, un manual publicat en forma de col\xc2\xb7leccionable per als quioscs que va fer juntament amb Pasqual Ferry, diversos \xc3\xa0lbums compiladors de la seva obra anterior i les revistes per a adults, Can\xc3\xadbal i Gatopardo i infantils, Chucho Larguirucho i Monstruos & Co./Bichos (1986) en les que col\xc2\xb7laboren Curro Astorga, Francisco Bellido, Jes\xc3\xbas de Cos, Alberto Calvo, Clos, Jaime Mart\xc3\xadn i Miguel, entre d\'altres.\n_START_SECTION_\nNous interessos (1987 - present)\n_START_PARAGRAPH_\nA finals de la d\xc3\xa8cada de 1980 Be\xc3\xa0 es va traslladar a Castelldefels. El 1987 va realitzar diverses historietes breus per a la revista Zona 84. El 1989 en va fer per Makoki. Des d\'aquest any fins al 1992 va treballar nom\xc3\xa9s en obres aliment\xc3\xa0ries, i en diverses revistes pornogr\xc3\xa0fiques de l\'editorial Iru (El Cuervo, La jud\xc3\xada verde i El Pach\xc3\xa1) en les que va signar amb els pseud\xc3\xb2nims de S\xc3\xa1nchez Zamora i Valls. No es coneixen les raons de per qu\xc3\xa8 Josep Maria Be\xc3\xa0 va abandonar el m\xc3\xb3n del c\xc3\xb2mic, per\xc3\xb2 l\'autor ho ha atorgat tant a la crisi del mercat del c\xc3\xb2mic  com a la car\xc3\xa8ncia de motivaci\xc3\xb3 o a haver assolit el sostre de les seves possibilitats que el portarien a una decad\xc3\xa8ncia o per haver desenvolupat inter\xc3\xa8s per altres disciplines art\xc3\xadstiques  com la literatura, el disseny digital, la m\xc3\xbasica i l\'escultura._NEWLINE_D\'aquesta manera, Be\xc3\xa0, aconsellat per Andreu Mart\xc3\xadn, va iniciar una s\xc3\xa8rie de novel\xc2\xb7les juvenils de tem\xc3\xa0tica fant\xc3\xa0stica integrada per les obres Andar entre las estrellas (1994), Si pudiera recordar (1995), M\xc3\xa1s all\xc3\xa1 de la luz (1996) i Fugitivos de la raz\xc3\xb3n (1997), editades totes elles per l\'editorial Anaya i l\'obra d\'SM Editorial, Un lugar en mis sue\xc3\xb1os (1998)._NEWLINE_El 1989 va realitzar la s\xc3\xa8rie de televisi\xc3\xb3 Doctor Vapor, Mestre Inventor composta per 26 minuts de tres minuts de duraci\xc3\xb3. Era una esp\xc3\xa8cie d\'Invents del TBO en la que ideava estranys artefactes  i va ser emesa pel programa Pl\xc3\xa0stic de TV3. Tamb\xc3\xa9 va iniciar altres projectes com una adaptaci\xc3\xb3 de les seves Historias de taberna gal\xc3\xa1ctica que no van prosperar._NEWLINE_Be\xc3\xa0 tamb\xc3\xa9 ha creat l\'empresa Digital Art amb el seu antic deixeble, Jaime Mart\xc3\xadn que es dedica a la il\xc2\xb7lustraci\xc3\xb3 hiperm\xc3\xa8dia, la realitzaci\xc3\xb3 de publicitat i de Gui\xc3\xb3 il\xc2\xb7lustrat, com el de la pel\xc2\xb7l\xc3\xadcula de 1999, La ciutat dels prodigis._NEWLINE_A principis del segle XXI, Josep Maria Be\xc3\xa0 va reeditar algunes de les seves obres m\xc3\xa9s conegudes a Gl\xc3\xa9nat Editions. El 2003 va guanyar el Gran Premi del Sal\xc3\xb3 Internacional del C\xc3\xb2mic de Barcelona per a la seva carrera. Tot i aix\xc3\xb2, en aquests anys, Be\xc3\xa0 est\xc3\xa0 m\xc3\xa9s interessat per la m\xc3\xbasica electr\xc3\xb2nica  i per aix\xc3\xb2 en reedici\xc3\xb3 de la seva obra La esfera c\xc3\xbabica (2008) va incorporar m\xc3\xbasica que havia fet expressament juntament amb Sergi Puertas. Puertas tamb\xc3\xa9 va publicar Poesia para bacterias (Cuerdos de atar, 2008), en la que presenta algun exemple de la molt poc coneguda obra po\xc3\xa8tica de Be\xc3\xa0. Finalment, Josep Maria Be\xc3\xa0 tamb\xc3\xa9 s\'ha dedicat a construir artefactes electroac\xc3\xbastics que no tenen cap utilitat._NEWLINE_2016. Premio de la AACE (Asociaci\xc3\xb3n de Autores de C\xc3\xb3mic de Espa\xc3\xb1a) en reconocimiento a toda una carrera profesional en el c\xc3\xb3mic._NEWLINE_2016. Premio honor\xc3\xadfico Cryptshow Festival de Cine Fant\xc3\xa1stico y de Terror, en reconocimiento a su carrera profesional._NEWLINE_2017. Gran Premio Sal\xc3\xb3n del C\xc3\xb3mic de Getxo, en reconocimiento a su carrera profesional.\n_START_SECTION_\nLlegat i influ\xc3\xa8ncia\n_START_PARAGRAPH_\nNormalment s\'adscriu a Josep Maria Be\xc3\xa0 a una tend\xc3\xa8ncia surrealista dins el boom del c\xc3\xb2mic adult a Espanya. Aquesta es manifesta per un "sentit de l\'humor molt inteligent i sarc\xc3\xa0stic proper a la mofa i en l\'exploraci\xc3\xb3 de l\'inconscient, que \xc3\xa9s el tema principal de la seva pr\xc3\xb2pia po\xc3\xa8tica". Be\xc3\xa0, interessat en la psicologia, posava en pr\xc3\xa0ctica des de la hipnosis  a l\'entrenament autogen (t\xc3\xa8cnica psicoterap\xc3\xa8utica basada en la concentraci\xc3\xb3 passiva en sensacions f\xc3\xadsiques, propera a la t\xc3\xa8cnica de la meditaci\xc3\xb3) desenvolupat pel neur\xc3\xb2leg berlin\xc3\xa8s Johannes Heinrich Schultz  per a aconseguir una riquesa d\'imatges m\xc3\xa9s gran._NEWLINE_Be\xc3\xa0 sempre ha estat un experimentador incansable i ha canviat d\'estil freq\xc3\xbcentment  i ha estat interessat per la "busca m\xc3\xa9s que no pas en el resultat de la mateixa". En obres com Peter Hipnos o Historias de taberna gal\xc3\xa1ctica Be\xc3\xa0 no era totalment conscient de com influirien els seus experiments gr\xc3\xa0fics fins al moment d\'acabar-les del tot._NEWLINE_Be\xc3\xa0, que sempre ha considerat que el gui\xc3\xb3 \xc3\xa9s m\xc3\xa9s important que el dibuix, s\'ha definit a si mateix com un "narrador d\'hist\xc3\xb2ries correcte" i que perdria tot inter\xc3\xa8s si nom\xc3\xa9s hagu\xc3\xa9s de plasmar guions aliens.'